• Δεν νομίζω πως θα μπορούσε να περιμένει κανείς πολλά περισσότερα από την εικόνα της ΑΕΚ, ειδκά στην δημιουργία, με βάση το χθεσινό σχήμα.



• Στην πραγματικότητα, η Ένωση έκανε όσα έπρεπε και περισσότερα ακόμη, για να πάρει το ματς άνετα. Αστοχία, Κότνικ και μια άσχημη στιγμή, από ...το επάρατο πρόσφατο κακό παρελθόν της ομάδας, στην φάση του γκολ του Πανιωνίου, στοίχισαν δύο βαθμούς.



• Δεν περιμέναμε στο ματς με τον Πανιώνιο χθες, να διαπιστώσουμε αν η ΑΕΚ έχει πρόβλημα στα ακραία μπακ. Το ξέρουμε, έχει. Κι απλά επιβεβαιώθηκε.



• Δεν περιμέναμε το κέντρο της άμυνας, χωρίς τους τρεις πρώτους στην ιεραρχία στο ξεκίνημα της σεζόν και με έναν 17χρονο Σλοβένο στόπερ στο ντεμπούτο του, να λειτουργήσει υποδειγματικά. Δεν πήγε κι άσχημα το κέντρο της άμυνας σε γενικές γραμμές όμως.



• Το πρόβλημα στο αμυντικό transition αφορά την λειτουργία όλης της ομάδας. Τα στόπερ έχουν το μερίδιο που τους αντιστοιχεί, αλλά μέχρι ένα σημείο.



• Δεν περιμέναμε επίσης το κέντρο να είναι το ίδιο με Σιμόες και Σαμπανάτζοβιτς, όπως θα ήταν με Κρίστιτσιτς και Σιμάνσκι.



• Οπότε τα βαρύγδουπα συμπεράσματα δεν τα κατανοώ και είναι και αβάσιμα.



• Παρόλα αυτά, η ΑΕΚ έπρεπε να πάρει ακόμη κι άνετα το ματς. Στην πραγματικότητα έστω δυο τρία λεπτά νωρίτερα να ισοφάριζε, πιστεύω οι πιθανότητες να προλάβαινε να κερδίσει θα ήταν αυξημένες.



• Απέναντι σε μια ομάδα όχι υψηλού επιπέδου, που όμως έδιναν και την ψυχή τους, με τον Παναιτωλικό να παίζει στο Φάληρο και τα παιδιά του Πανιωνίου να θέλουν με κάθε τρόπο να πάρουν κάτι και να μειώσουν λίγο πριν τα play out.



• Ο Καρέρα βέβαια κάνει πολύ καλά που δεν στέκεται σε καμιά δικαιολογία και η κουλτούρα της δικαιολογίας στην ΑΕΚ, πρέπει κάποια στιγμή να τελειώνει. Τη συνοδεύει πολλά χρόνια και ίσως ο Ιταλός και σε αυτό το στοιχείο, να ήταν ό,τι χρειαζόμασταν.



• Θεωρώ πως βιάστηκε ίσως λίγο με την αλλαγή του Αλμπάνη στο ημίχρονο. Αν και ο Έλληνας μέσο-επιθετικός, έκανε λιγότερα απ' όσα θα μπορούσε στο πρώτο ημίχρονο, με την άμυνα του αντιπάλου αναμενόμενα ακόμη πιο κλειστή στο δεύτερο ημίχρονο, ίσως έπρεπε να πάρει λίγο ακόμη χρόνο.



• Πιστεύω όμως πως έχει να κάνει με το γεγονός πως ο Καρέρα έχει απαιτήσεις από τον Αλμπάνη γιατί εκτιμάει τα τεχνικά του χαρακτηριστικά, αλλά δεν μπορεί να χωνέψει αυτό που λέω κι εγώ συνέχεια για τον συγκεκριμένο παίκτη.



• Πως του λείπει σταθερά το απαραίτητο νεύρο. Θεωρώ πως αυτό τον εκνεύρισε περισσότερο τον Καρέρα κι αποφάσισε να τον βγάλει έξω από το ημίχρονο.



• Ναι, ήταν μια αναπάντεχη ευκαιρία για να μπει η ΑΕΚ στα play offs με ακόμη μικρότερη διαφορά από τον ΠΑΟΚ.



• Ωστόσο όλοι μιλούσαν μετά το ματς με τον ΟΦΗ για στόχο δεύτερης θέσης, με δεδομένο πως η διαφορά θα ήταν στους 8, μετά την τελευταία αγωνιστική. Καθώς κανείς δεν περίμενε να αφήσει βαθμούς ο ΠΑΟΚ στα Πηγάδια.



• Σε κάθε περίπτωση, ο στόχος και με 8 και με 6 το ίδιο δύσκολος ήταν και παραμένει.



• Περιμένω μόνο να δω την συνέχεια του ΠΑΟΚ, που φαίνεται να έχει μπει σε περίεργη φάση.



• Δηλαδή μετά το τέλος του ματς με τον Ολυμπιακό στην Τούμπα, βλέπω άμεσα μια τάση συμβιβασμού από πλευράς ΠΑΟΚ με την απώλεια του πρωταθλήματος, που απλά έγινε ακόμη μεγαλύτερη χθες βράδυ.



• Θα έλεγε κανείς πως δίνουν την εντύπωση πως περισσότερο τους ενδιέφερε πως αποδείχθηκε ότι ήταν δυνατό να χάσουν βαθμούς στην Ξάνθη, παρά το τι σημαίνει αυτό για την μάχη της κορυφής.



• Ενδεχομένως αυτό να είναι η μεγαλύτερη απόδειξη πως η υπόθεση της πολυϊδιοκτησίας, τελικά λύγισε ψυχολογικά τον ΠΑΟΚ.



• Και βέβαια, πρέπει να περιμένουμε και τις αποφάσεις των πειθαρχικών αγώνων. Και για να αρχίσουν τα play offs και τα play outs και για να δούμε τι θα παιχθεί ή τι ενδεχομένως να παιχθεί βαθμολογικά. Λέω ενδεχομένως, γιατί οι αναμενόμενες αποφάσεις δεν πρέπει να ξεχνάμε πως θα είναι οι πρωτόδικες.



• Πάντως για την ΑΕΚ το πιο σημαντικό γεγονός του Σαββατοκύριακου ήταν η αποφαση του Ολιβέιρα να πάει στην Πορτογαλία, για το πρόβλημα που αντιμετωπίζει.



• Είναι μια πολύ σοβαρή εξέλιξη. Ο Ολιβέιρα εξακολουθεί να είναι ο βασικός φορ της ΑΕΚ, ένα μεγάλο όπλο και για τα play offs και για το κύπελλο.



• Δυστυχώς περισσότερους από δύο μήνες, μπορεί κι αρκετά παραπάνω από την στιγμή που διαπιστώθηκε το συγκεκριμένο ζήτημα που αντιμετωπίζει, φτάνουμε σε κομβικό σημείο της σεζόν κι όλα είναι στον αέρα.



• Αν το συνδυάσεις και με την αβεβαιότητα με τον Τσιγκρίνσκι, όπως και με άλλα διαδοχικά «μέσα – έξω» αρκετών ποδοσφαιριστών, που φτάνεις κάποιες στιγμές να μην έχεις καταλάβει αν είναι διαθέσιμοι ακόμη κι αν προπονούνται, έχεις αρκετά στοιχεία νομίζω για να υποθέσεις πως η ΑΕΚ σε αυτό το κομμάτι έχει ένα ζήτημα που πρέπει να το δει.



• Έχει παραιτηθεί ο γιατρός μήνες τώρα ο επί χρόνια επικεφαλής γιατρός κι έχω την εντύπωση πως η ΑΕΚ σε αυτό το κομμάτι είναι σε μια παρατεταμένη – μάλλον ανεπίτρεπτα- μεταβατική περίοδο. Μόνο που τα προβλήματα, μιλούν από μόνα τους. Δεν είμαι ειδικός, δεν θέλω να αδικήσω κανέναν, αλλά έχεις μια εικόνα μπροστά σου που δεν μπορείς να αγνοήσεις.



• Και με τον Ολιβέιρα, είναι μεγάλη ζημιά για την ομάδα. Πολύ μεγάλη και πολύπλευρη, αν δεν μπορέσει ο Πορτογάλος φορ να είναι στα καλά του ή ούτε καν διαθέσιμος, στο τελευταίο κομμάτι της σεζόν.